腓特烈·密斯特拉

約瑟夫·伊天·腓特烈·密斯特拉（Josèp Estève Frederic Mistral，1830年9月8號—1914年3月25號），係法國奧克文學作家、普羅旺斯方言辭書學家，1904年攞諾貝爾文學獎。 生平 1830年9月8號佢響法國南部嘅城鎮馬亞訥出世，出身響一個有錢嘅農民屋企，老豆嚟自普羅旺斯地區聖雷米。 密斯特拉響九歲開始返學，不過因為成日曠課而畀屋企人送去寄宿學校讀書。響尼姆攞到學士學位後，佢響1848年至1851年響亞桑蒲坊嘅艾吉斯-馬賽大學攻讀法律。期間，佢研究咗普羅旺斯嘅歷史。響老豆嘅支持同解放下，密斯特拉下定決心要守護同埋恢復奧克文，呢個咁古老嘅話。 密斯特拉致力於恢復同發揚奧克文。1854年，佢同羅曼尼等七位對普羅文化熱心研究嘅人成立咗「菲利伯立格」協會，呢個協會專門推廣、宣傳同埋研究普羅旺斯嘅方言、風俗同埋文化。同時，密斯特拉仲參加咗《普羅旺斯詩選》嘅編輯。另外，佢仲搜集、整理咗好多當地嘅民間傳說、神話故仔、風土人情、方言歷史等，用咗八年時間編好《新普羅旺斯字典》，呢部字典不單止係記錄咗普羅旺斯嘅精粹，仲係為奧克文建立里程碑。密斯特拉對於普羅旺斯文化嘅貢獻，唔單止在於佢發掘、整理咗普羅旺斯嘅傳統，更多嘅係在於佢用普羅旺斯方言所寫嘅詩歌，將呢種方言提高去到文學水平，用藝術形式將普羅旺斯文化傳播到歐州。 據說密斯特拉響學生時代用過法文寫詩，但佢阿媽睇唔明，所以佢就用奧克文寫咗《米赫爾》（Mirèio）呢篇文章。《米赫爾》響1859年出版，係密斯特拉最重要嘅作品，呢個故仔係講兩個後生仔嘅愛情故事。佢利用呢個作品，唔單止成功推廣奧克文，仲分享咗當地嘅文化。 1899年，佢設立阿拉坦博物館，一個主要係介紹普羅旺斯文化嘅博物館。依家博物館係法國嘅歷史紀念建築。 由於佢成世人致力於普羅旺斯文化嘅普及，所以佢響1904年攞到諾貝爾文學獎。個屆仲有另一位得獎者，西班牙劇作家荷西·伊克格拉，佢地平分咗獎金。 1876年，密斯特拉響第戎主教座堂同勃艮地人Marie-Louise Rivière（1857–1943）結婚，兩個人冇仔女。1914年，佢響馬亞訥過身。 作品 參與編輯的詩選及字典： 《普羅旺斯詩選》 《新普羅旺斯字典》 詩作： 《普羅旺斯》，處女作 《黃金島》 《金黃色的百合花》 《米赫爾》，代表作 《羅納河之歌》 作詞： 《聖杯》，普羅旺斯民歌 人際 佢係小說家阿豐斯·都德嘅老友，都德響後生個陣已經識密斯特拉，仲寫咗一篇叫《詩人密斯特拉》嘅散文，收錄響小說《磨坊信札》入面。 密斯特拉之所以有今日嘅名氣，唔可以唔提詩人阿豐斯·德·拉馬丁。響佢嘅《米赫爾》出版之後，拉馬丁專登響期刊 Cours familier de litérature 嘅第40版讚揚佢。而兩個人亦保持書信來往。 智利女作家、1945年諾貝爾文學獎得主加芙列拉·米斯特拉就係密斯特拉嘅忠實fans。加芙列拉·米斯特拉原本叫盧西拉·戈多伊·阿爾卡亞加，因為仰慕密斯特拉，所以將「密斯特拉」西班牙文化成「米斯特拉」做佢嘅筆名。 攷